Ix-xemx Għaxqet is-smewwiet il-firmament fis-safa tiegħu; hekk, f'wirja ta' glorja, jidhru s-smewwiet. Meta tidher ix-xemx tħabbar hi u tielgħa: 'Ħaġa tal-għaġeb, għemil l-Għoli!' F'nofsinhar tikwi l-art, u min jiflaħ joqgħod għas-sħana tagħha? Hemm min jaħdem għas-sħana qawwija tal-forn; imma x-xemx tisreġ fuq il-muntanji għal tliet darbiet aktar; hi titfa' arja tikwi u tarmi raġġi jgħammxu l-għajnejn. Kbir il-Mulej li għamilha, u b'kelmtu jħaffilha mixjietha. Il-qamar Il-qamar ukoll hu kollox mal-ħin, juri x-xhur u jagħmilha ta' sinjal iż-żmien. Mill-qamar jingħata s-sinjal għall-festi, imnara li tiċkien wara l-milja tagħha. Ix-xahar hu msemmi għalih, jikber b'mod tal-għaġeb hu u jinbidel, dawl għall-eżerċti fis-smewwiet, jiddi fil-firxa tas-smewwiet. Il-kwiekeb Ġmiel is-sema sebħ il-kwiekeb, tiżjin jiddi fl-ogħla smewwiet. Bil-kelma tal-qaddis ħadu posthom, u ma jehdewx mill-għassa tagħhom. Il-qawsalla Ara l-qawsalla u faħħar lil min għamilha, sabiħa għall-aħħar fid-dija tagħha. Idur mas-smewwiet dawramejt fi ħnejja ta' glorja, qaws miġbud minn idejn l-Għoli. L-għeġubijiet tan-natura Bil-kmand tiegħu jibgħat ħafif is-silġ, u jibgħat il-beraq mgħaġġel, skont l-ordni tiegħu. Hekk jinfetħu l-imħażen, u s-sħab jittajjar bħall-għasafar; fil-kobor tiegħu jħaxxen is-sħab, u jsiru frak l-għoqod tas-silġ. Mad-dehra tiegħu jitheżżu l-għoljiet, bir-rieda tiegħu jonfoħ ir-riħ isfel. Il-ħoss tar-ragħda tiegħu jheżżeż l-art, hekk ukoll tempesta mit-Tramuntana u tromba riħ. Iroxx is-silġ bħal għasafar neżlin 'l isfel, u jinżel bħal ġradi li jpoġġu fl-art. Ġmiel il-bjuda tiegħu jgħammex l-għajnejn, u meta jagħmel is-silġ il-bniedem jibqa' miblugħ. U jxerred fuq l-art il-ġlata bħal melħ, tagħqad u ssir qisha ponot tax-xewk. Jonfoħ ir-riħ fuq kiesaħ tat-Tramuntana u jagħqad is-silġ fuq l-ilma, joqgħod fuq kull roqgħa ilma, u l-ilma jilbes bħal kurazza. Bih jittieklu l-għoljiet u jinkewa d-deżert, u l-ħxejjex jinħarqu daqskieku bin-nar. Ftit ċpar malajr ifejjaq kollox, u n-nida li tinżel isserraħ mill-għomma. Bil-ħsieb meqjus tiegħu mmansa l-abbiss, u ħawwel gżejjer fih. Dawk li jaqsmu l-ibħra jitkellmu fuq il-perikli tiegħu, u nistagħġbu b'dak li jisimgħu widnejna. Għax hemm ħwejjeġ tal-għaġeb ma jitwemmnux, kull xorta ta' bhejjem u ħlejjaq kbar tal-baħar. Bl-għajnuna tal-Mulej, il-messaġġier tiegħu jagħmel vjaġġ tajjeb, u b'kelma tiegħu kollox iżomm flimkien. Ngħidu kemm ngħidu ma naslux biex ngħidu kollox, imma fi ftit kliem: "Hu kollox". Imnejn se tiġina l-ħila li nsebbħuh? Għax hu l-Kbir, akbar mill-għemejjel kollha tiegħu. Tal-biża' l-Mulej u ta' kobor bla qjies, u tal-għaġeb il-qawwa tiegħu. Intom li ssebbħu l-Mulej, għolluh kemm tifilħu, għax jistħoqqlu aktar minn hekk, u b'ħilitkom kollha faħħruh, tegħjewx għax qatt ma taslu biex tfaħħruh biżżejjed. Min qatt rah biex jista' jitkellem fuqu? U min jista' jfaħħar kburitu daqs kemm jistħoqqlu? Ħafna ħwejjeġ moħbija huma akbar minn dawn, għax aħna rajna biss ftit mill-għemejjel tiegħu. Għax kollox għamel il-Mulej, u lit-twajbin tahom l-għerf.